Монгол Улсын Их Хурлын 2013 оны хаврын ээлжит чуулганы Төрийн байгуулалтын байнгын хорооны 7 дугаар сарын 04-ний өдөр /Пүрэв гараг/-ийн хуралдааны гар тэмдэглэл

Байнгын хорооны дарга А.Бакей ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 11 гишүүн ирж, 57.8 хувийн ирцтэйгээр хуралдаан 17 цаг 50 минутад Төрийн ордны “Г” танхимд эхлэв.

**Чөлөөтэй:** Н.Алтанхуяг, Сү.Батболд, Г.Батхүү, С.Баярцогт, С.Дэмбэрэл, М.Энхболд;

**Өвчтэй:**  Н.Батбаяр;

**Тасалсан:** Б.Наранхүү.

***Нэг. Үндэсний их баяр наадмын тухай хуульд нэмэлт, өөрчлөлт оруулах тухай хуулийн төсөл /****эцсийн хэлэлцүүлэг****/.***

Хэлэлцэж буй асуудалтай холбогдуулан Улсын Их Хурлын Төрийн байгуулалтын байнгын хорооны ажлын албаны ахлах зөвлөх М.Тайшир, зөвлөх Ж.Бямбадулам, М.Элбэгдорж, референт Б.Хатантуул нарын бүрэлдэхүүнтэй ажлын хэсэг байлцав.

Эцсийн хэлэлцүүлэгтэй холбогдуулан Улсын Их Хурлын Р.Гончигдорж санал хэлэв.

**А.Бакей: -** Үндэсний их баяр наадмын тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 0

Бүгд: 10

Гишүүдийн олонхын саналаар дэмжигдлээ.

Байнгын хорооны танилцуулгыг Улсын Их Хурлын чуулганы нэгдсэн хуралдаанд Улсын Их Хурлын гишүүн Ж.Батзандан танилцуулахаар тогтов.

***Хуралдаан 17 цаг 53 минутад өндөрлөв.***

Тэмдэглэлтэй танилцсан:

ТӨРИЙН БАЙГУУЛАЛТЫН БАЙНГЫН

ХОРООНЫ ДАРГА А.БАКЕЙ

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД

МОНГОЛ УЛСЫН ИХ ХУРЛЫН

2013 ОНЫ ХАВРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН

БАЙНГЫН ХОРООНЫ 7 ДУГААР САРЫН 04-НИЙ ӨДӨР

/ПҮРЭВ ГАРАГ/-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 17 цаг 50 минутад эхлэв.*

**А.Бакей: -** Төрийн байгуулалтын байнгын хорооны хуралдаанд ирвэл зохих гишүүдээс одоогоор 7 гишүүн ирсэн байна. М.Батчимэг гишүүн, Ч.Сайханбилэг гишүүн, Д.Эрдэнэбат гишүүн одоо орж ирэх юм байна. Л.Цог гишүүн бас орж ирлээ. За ингээд ирц хангалттай байна. Ирц бүрдсэн учраас 2013 оны 7 дугаар сарын 04-ний өдрийн хуралдаан нээснийг мэдэгдье.

Хэлэлцэх асуудлын хувьд бол Үндэсний их баяр наадмын тухай хуульд нэмэлт, өөрчлөлт оруулах тухай Монгол Улсын хуулийн эцсийн хэлэлцүүлэг байна. Хэлэлцэх асуудалтай холбоотой өөр саналтай гишүүд байна уу? За байхгүй бол хэлэлцэх асуудлыг баталъя.

10-аас 10. Хэлэлцэх асуудлыг баталлаа.

Үндэсний их баяр наадмын тухай хуульд нэмэлт, өөрчлөлт оруулах тухай хуулийн эцсийн хувилбарыг эцсийн хэлэлцүүлэгт бэлтгэсэн төслийг та бүхэнд тараасан байгаа. Тийм учраас энэ эцсийн хэлэлцүүлэгтэй холбоотой санал байна уу? За Р.Гончигдорж гишүүн.

**Р.Гончигдорж: -** Нөгөө далай аварга гэдэг цолыг хассан. Тийм учраас тэрний дараагийн заалт дахь далай гэдэг түүнийгээ дагаад хасагдах ёстой юм. Тэрийг нь энэ 2 дугаар зүйл рүү 7.1.8-ын далай гэдэг үгийг хасах гэсэн байдлаар оруулах ийм санал байна.

**А.Бакей: -** Энэ бол 7.1.7 дахь заалт хүчингүй болсон байгаа. Нөгөө далай аварга гэсэн цолтой холбоотой. Угаасаа. Тэр заалт нь хүчингүй болсон тохиолдолд тэрний дараагийн дугаарт буюу хуучнаар 7.1.8-д бол бас далай гэсэн үг байж байгаа юм. Тэрийг нь зарчмын хувьд одоо өмнөх заалт нь техникийн шинжтэй учраас хасагдах нь. Энийг одоо протоколд тэмдэглээд эцсийн редакцийн үед анхааралдаа аваад засах нь. Тийм ээ. Харгалзах гэсэн үгийг зохих гээд өөрчлөх юм байна. Энийг редакцийн. Одоо оруулаад засаад оруулчихъя. Засаад оруулахаар тогтоё.

За ингээд санал хураалтын томъёоллыг та бүхэнд танилцуулъя. Үндэсний их баяр наадмын тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлэг хийхийг дэмжиж байгаа гишүүд гараа өргөнө үү.

10-аас 10. Дэмжигдлээ.

За ингээд Байнгын хорооноос санал, танилцуулгыг Улсын Их Хурлын чуулганы нэгдсэн хуралдаанд хэн танилцуулах вэ? Бас нэг бөх мэддэг хүн танилцуулахгүй бол болохгүй юм билээ шүү. Д.Эрдэнэбат дарга биш үү. За Ж.Батзандан. Морь бас уядаг юм чинь. За Ж.Батзандан гишүүнийг томильё.

За ингээд хэлэлцэх асуудал дууслаа. Эрхэм гишүүдэд баярлалаа. Хуралдаан дууслаа.

***Хуралдаан 17 цаг 53 минутад өндөрлөв.***

Соронзон хальснаас буулгасан:

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД